
ED Kongressen i Stockholm for 2 Aar siden havde jeg Lejlighed 
V til at fremsætte nogle af de vigtigste Resultater af de nyere 
Undersøgelser over Geometriens Principper. Jeg skal nu i Dag have 
den Ære at supplere denne Meddelelse med nogle Resultater, som jeg 
er naaet til i Mellemtiden. 

Som bekendt kan man gennemføre den systematiske Begrundelse 
af Projektivgeometrien uden Anvendelse af Parallelaksiomet og uden 
Anvendelse af Kontinuitetsprincippet. Med Hensyn til Parallelaksiomet 
stiller Sagen sig saaledes, at man ubetinget kan undvære det: der 
træder intet nyt Postulat i Stedet. Med Hensyn til Kontinuitets- 
princippet er Forholdet imidlertid anderledes: Man maa i Stedet for 
Kontinuitetspostulatet indføre Kongruensforudsætninger. At dette 
alligevel betyder en væsentlig Reduktion, fremgaar deraf, at det nye 
Postulatsystem omfatter Anvendelser, Geometrier, der ikke tilfredsstiller 
Kontinuitetspostulatet, de saakaldte Ikke-Arkimediske Geometrier, 
saaledes at det nye System faar en væsentlig større Rækkevidde. 
Ved denne Fremstilling af Projektivgeometrien har man altsaa 2 Grupper 
af Postulater: de rent projektive Forudsætninger for det 3-dimensionale 
Rum, og Kongruensforudsætninger. 

Med Hensyn til de sidste har F. Schur i 1902 indskrænket dem 
til Anvendelse i én enkelt Plan, hvorimod de projektive Postulater 
stadig omfattede hele Rummet. Det System, man derved var naaet 
til, kan betegnes som det Pasch-Schur ske System, idet nemlig Pasch 
har Æren af at have givet Midlerne til at undgaa Parallelaksiomet, 

medens Schur har vist, at man kan undgaa Kontinuitetspostulatet ved 
Indførelse af Kongruensforudsætninger. 

I 1907 lykkedes det mig at vise, at man kan undvære enhver 
Forudsætning om, at Rummet er tredimensionalt, saa at man herefter 
ved Siden af den Pasch-Schur’ske Begrundelse af Projektivgeometrien 
ogsaa har en Begrundelse i Planen alene. 

Nu mener Schur imidlertid at have lagt Mærke til en væsentlig 
Forskel i de 2 Systemer med Hensyn til Kongruensforudsætningerne, 
og han fremhæver denne Forskel temmelig stærkt i sin nye Bog: 
Grundlagen der Geometrie, hvor begge Systemer er udførligt be- 
handlede. Schur har nemlig der formuleret sine Kongruensforud- 
sætninger saaledes, at ét af dem, Postulatet om Liniestykkets Om- 
vending (AB = BA) ikke spiller nogen Rolle ved Beviset for 
Projektivgeometriens Fundamentalsætning, medens dette Postulat paa 
den anden Side synes at være en nødvendig Forudsætning i det plane 
System. 

Sammenhængen hermed er nu i Virkeligheden følgende: Det er 
rigtigt, at det omtalte Postulat om Liniestykkets Omvending finder 
direkte Anvendelse i den plane Fremstilling, men ikke i den rumlige. 
Men Brugen af Postulatet er speciel, idet det kun benyttes i saadanne 
specielle Tilfælde, hvor Liniestykkets Endepunkter paa Forhaand vides 
at være afledede af hinanden ved en Række Spejlinger. Med andre 
Ord: Postulatet behøver kun at tages i en stærkt begrænset Form: 
Naar de to Sider i en Trekant hver for sig kan vendes om, gælder 
det samme om den tredje Side. 

Men i denne specielle Form viser Postulatet sig ikke længere uaf- 
hængigt af det Pasch-Schur'ske System, idet det kan bevises ved 
Hjælp af de øvrige Forudsætninger. 

Jeg skal nu imidlertid meddele en meget væsentlig yderligere 
Reduktion af det plane System (og dermed af det almindelige Grund- 
lag): Systemet, som det hidtil forelaa, omfattede dels projektive 
Postulater (den rette Linies Bestemmelse ved 2 Punkter, Ordning af 
Punkter paa en ret Linie, Planens Deling i adskilte Dele ved rette 
Linier) og dels Kongruensforudsætninger. De Reduktioner, som jeg 
har opnaaet, er nu følgende: 

1) Postulaterne om Ordningen af Punkter paa en ret Linie og om 
Planens Deling ved rette Linier kan udelades. 

2) Fordringen om, at et vilkaarligt Punkt (Linie) ved Flytning kan 
føres over i ethvert andet Punkt (Linie) kan ogsaa stryges. 

3) Omvendingspostulaterne (for Liniestykke og Vinkel) kan redu- 
ceres betydeligt. 

Det System, man beholder tilbage, ser saaledes ud: 

1) 2 forskellige Punkter bestemmer én og kun én ret Linie. 

2) Der gives foruden Identiteten én og kun én Flytning som lader 
en ret Linies Punkter, hvert for sig, blive liggende. Denne Flytning 
kaldes en Spejling med Hensyn til Linien. 2 forskellige Linier, som 
har et Punkt fælles, kan ikke svare til samme Spejling. 

3) Foruden Identiteten gives der én og kun én Flytning af en 
ret Linie i Linien selv, der lader et vilkaarligt af Liniens Punkter 
ligge fast. 

4) Naar der eksisterer en Flytning af en ret Linie AB i Linien 
selv, saaledes at 4 føres over i B, da eksisterer der en Flytning, 
som ombytter Punkterne 4 og B. 

5) Naar 2 kongruente Punktrækker beliggende paa forskellige 
Linier har et Punkt fælles, som svarer til sig selv, da eksisterer der 
en Spejling, som fører Rækkerne over i hinanden. 

Paa Grundlag af disse Postulater alene lykkes det nu at bevise 
Fundamentalsætningen i den projektive Geometri. 

Beviserne eller Hjælpemidlerne kan jeg ikke her komme ind paa. 
Jeg skal kun endnu give et Par orienterende Oplysninger med Hensyn 
til det Fremskridt, som de nævnte Reduktioner betegner. Det kan 
kort karakteriseres ved 2 væsentlige Resultater: 

For det første kar man frigjort sig ikke blot fra det almindelige 
Kontinuitetsprincip, men tillige fra enhver Fordring om irrationale 
Operationers Mulighed. I den gamle Kongruenslære laa implicit 
Fordringen om visse Kvadratrødders Eksistens. I den nye, saaledes 
som jeg forelægger den i Dag, er vi ude over denne Fordring. Hvad 
jeg mener hermed vil træde tydeligere frem, naar jeg nævner et 
simpelt Eksempel: Den Geometri, som vi faar ved i den Cartesiske 
Plan at tage alle Punkter med rationale Koordinater, medens alle 
andre Punkter udelades, tilfredsstiller det nye System af Postulater, 
men ikke det ældre, idet enhver Linie ikke kan flyttes over i enhver 
anden Linie. 

Det andet Fremskridt vi har naaet, er det, at Postulaterne om 
Ordningen af den rette Linies Punkter og om Planens Deling (de 
grafiske Postulater) ogsaa viser sig at være overflødige. Tilbage staar 
af de rent projektive Fordringer kun den om den rette Linies Be- 
stemmelse ved 2 Punkter. Kan vi ogsaa frigøre os fra den? 

Nej! Det ligger i selve Projektivgeometriens Natur, at den nævnte 
Grundsætning maa blive staaende. Og om nogen logisk Afhængighed 
mellem den nævnte Forudsætning og de øvrige 4 Postulater kan der 
ikke være Tale; til Bevis herfor behøver man kun at betragte den 
radial-projektive Geometri, som er behandlet udførligt i Szudy's: 
Geometrie der Dynamen. I denne Geometri viser det sig nemlig, at 
den nævnte Forudsætning om Liniens Bestemmelse ved 2 Punkter 
ikke gælder, medens de øvrige 4 Postulater alle er tilfredsstillede. 

Derimod kan mar formulere et nyt Problem: det metriske Problem, 
som bestaar i at undersøge alle de Geometrier, hvori de metriske 
Postulater gælder, men hvor Postulatet om den rette Linies éntydige 
Bestemmelse ikke nødvendigvis gælder. Med Formuleringen af dette 
Problem træder Undersøgelserne over Geometriens Grundlag ind i et 
helt nyt Spor, idet vi her staar over for et Undersøgelsesomraade 
med vidtgaaende Anvendelser. 

